Likumprojekts

**Grozījumi Liepājas speciālās ekonomiskās zonas likumā**

Izdarīt Liepājas speciālās ekonomiskās zonas likumā (Latvijas Republikas Saeimas un Ministru Kabineta Ziņotājs, 1997, 6.nr.; 2001, 17.nr.; 2006, 12.nr.; Latvijas Vēstnesis, 2013, 61., 188.nr.; 2016, 71.nr.) šādus grozījumus:

1. Izteikt 8. un 9.pantu šādā redakcijā:

“**8.pants**

(1) Liepājas speciālās ekonomiskās zonas pārvalde ir kapitālsabiedrība, kurā balsstiesīgās akcijas pieder valstij un pašvaldībai. Šī kapitālsabiedrība nodrošina Liepājas speciālās ekonomiskās zonas funkciju īstenošanu Liepājas speciālās ekonomiskās zonas teritorijā, kā arī Likumā par ostām paredzēto ostas pārvaldes funkciju īstenošanu Liepājas ostas teritorijā, tā atrodas Satiksmes ministrijas pārraudzībā attiecībā uz šajā likumā un Likumā par ostām noteikto ostas pārvaldes funkciju, uzdevumu un pienākumu īstenošanu. Minētās kapitālsabiedrības kapitāla daļas (akcijas) nav atsavināmas vai ieķīlājamas.

(2) Šā panta pirmajā daļā minētās kapitālsabiedrības akciju turētāja no valsts puses ir Satiksmes ministrija, Finanšu ministrija, Ekonomikas ministrija un Vides aizsardzības un reģionālās attīstības ministrija. Valstij piederošās akcijas tiek nodotas turējumā šādās daļās: Satiksmes ministrijas turējumā 40% no valstij piederošajām akcijām, Finanšu ministrijas turējumā 20% no valstij piederošajām akcijām, Ekonomikas ministrijas turējumā 20% no valstij piederošajām akcijām un Vides aizsardzības un reģionālās attīstības ministrijas turējumā 20% no valstij piederošajām akcijām.

(3) Šā panta pirmajā daļā minētās kapitālsabiedrības akciju turētāja no pašvaldības puses ir Liepājas pilsētas dome, kura padomē var deleģēt Liepājas komersantu pārstāvi Liepājas speciālās ekonomiskās zonas komercsabiedrību interešu pārstāvēšanai, izvirzot šo pārstāvi pašvaldības noteiktā kārtībā.”

1. Papildināt likumu ar 8.1pantu šādā redakcijā:

“**8.1pants**

Papildus Publiskas personas kapitāla daļu un kapitālsabiedrību pārvaldības likumā noteiktajam kapitālsabiedrības, kura nodrošina Liepājas speciālās ekonomiskās zonas funkciju īstenošanu Liepājas speciālās ekonomiskā zonā, akcionāru sapulce pieņem lēmumus par:

1) vidēja termiņa darbības stratēģijas apstiprināšanu un īstenošanas uzraudzību;

2) vidēja termiņa budžeta apstiprināšanu;

3) iekšējās kontroles sistēmas apstiprināšanu.”

1. Izteikt 9.pantu šādā redakcijā:

**“9. pants**

(1) Liepājas speciālā ekonomiskās zonas pārvalde veic šādas funkcijas:

1. slēdz līgumus ar Liepājas speciālās ekonomiskās zonas ieguldītājiem par ieguldījumiem un komercsabiedrību darbību Liepājas speciālās ekonomiskās zonas teritorijā;
2. slēdz līgumus ar Liepājas speciālās ekonomiskās zonas komercsabiedrībām par to komercdarbību Liepājas speciālās ekonomiskās zonas teritorijā;
3. izsniedz Liepājas speciālās ekonomiskās zonas komercsabiedrībām apliecības par tiesībām piemērot likumā "Par nodokļu piemērošanu brīvostās un speciālajās ekonomiskajās zonās" paredzētos nodokļu atvieglojumus;
4. nosaka brīvās zonas un to robežas, saskaņojot ar Valsts ieņēmumu dienestu šo zonu atbilstību brīvās zonas režīma ieviešanai;
5. slēdz līgumus par Liepājas speciālās ekonomiskās zonas teritorijā esošās zemes iznomāšanu vai atsavināšanu, izņemot ostas zemes atsavināšanu, kā arī šajā likumā norādītos gadījumus, kad zemes un cita nekustamā īpašuma privatizāciju Liepājas speciālās ekonomiskās zonas teritorijā veic citas institūcijas;
6. slēdz līgumus ar Liepājas speciālās ekonomiskās zonas komercsabiedrībām par atsevišķu saimniecisko funkciju vispārēju nodošanu tām atsevišķās Liepājas speciālās ekonomiskās zonas apkalpošanas jomās vai atsevišķās Liepājas speciālās ekonomiskās zonas teritorijas daļās;
7. kontrolē noslēgto līgumu izpildi;
8. veic normatīvajos aktos noteiktos brīvās zonas administrācijas pienākumus Liepājas speciālās ekonomiskās zonas teritorijā;
9. organizē Liepājas speciālās ekonomiskās zonas izpēti un izvērtējumu, izplata informāciju un veic tirgus izpēti ieguldītāju piesaistei;
10. organizē ieguldītāju piesaisti pašu spēkiem un slēdzot līgumus ar speciālām aģentūrām un komercsabiedrībām;
11. organizē infrastruktūras izveidošanu un komunikāciju izbūvi Liepājas speciālās ekonomiskās zonas teritorijā;
12. nodrošina pakalpojumu kompleksu Liepājas speciālās ekonomiskās zonas ieguldītājiem un Liepājas speciālās ekonomiskās zonas komercsabiedrībām.
13. izlemj arī citus jautājumus, kas ietilpst tās kompetencē saskaņā ar šo likumu, Likumu par ostām un citiem normatīvajiem aktiem.”
14. Izslēgt 10., 11. un 12. pantu.
15. 13. pantā:

pirmās daļas ievaddaļā aizstāt vārdus “speciālo budžetu veido” ar vārdiem “finanšu līdzekļu avoti ir”;

svītrot otro daļu.

1. Aizstāt 44. panta pirmajā, otrajā un trešajā daļā vārdu “rīcībā” ar vārdu “pārvaldīšanā”.
2. Papildināt pārejas noteikumus ar 3., 4. un 5. punktu šādā redakcijā:

“3. Ministru kabinets un Liepājas pilsētas dome deviņu mēnešu laikā no šā likuma spēkā stāšanās dienas izveido kapitālsabiedrību, kura īstenos Liepājas speciālās ekonomiskās zonas pārvaldīšanu, tās pamatkapitālā ieguldot Liepājas speciālajai zonai piederošo mantu un aktīvus no valsts puses un pašvaldībai piederošu mantu un aktīvus zonas teritorijā no pašvaldības puses ar nosacījumu, ka valsts pusei ir ne mazāk kā divas trešdaļas kapitāldaļu.

4. Deviņu mēnešu laikā no šā likuma spēkā stāšanās dienas likvidēt atvasināto publisko personu – Liepājas speciālās ekonomiskās zonas pārvaldi un nodot attiecīgās atvasinātās publisko tiesību juridiskās personas tiesības, saistības, mantu un finanšu līdzekļus kopā ar visiem saistītajiem pienākumiem, tiesībām un apgrūtinājumiem, tostarp kredītsaistības, šā likuma 8. panta pirmajā daļā minētajai kapitālsabiedrībai.

5. Liepājas speciālās ekonomiskās zonas pārvaldes kredītsaistību pārņemšanas nodrošināšanai, finanšu ministrs Latvijas Republikas vārdā var izsniegt valsts aizdevumu kredītiestāžu izsniegto būvniecības kredītu pārkreditēšanai un uzsākto būvniecības projektu kreditēšanai, pamatojoties uz Ministru kabineta lēmumu, kurā noteikti valsts aizdevuma izsniegšanas nosacījumi.”

Iesniedzējs:

satiksmes ministrs T.Linkaits

Vīza: valsts sekretāre I.Stepanova